Adar

ex: 'Li victorie del marito' de Joséphin Péladan

Qual evenit, que Adar vagat in li 'Landes' ? Ti question, posit per li tribunale, li forma social del regulat ínjustitá, vell haver evocat li max íncredibil response.

Adar logiat in ti perdit deserte, proque li Comto de Bardino es amat del Princessa Sambelli - un enigmatic assertion, quel ne explíca li viv-possibilitá del yun mann.

Desde un secul ha changeat li position del hom exceptional: li systema del nivellation, misconossent li natura del luxu, abolit su loc in li societé. Esque Vu esse un scientist ? It existe universitás e institutes. Esque Vu esse un artist ? It existe scoles del arte. Vu esse solmen un erudito ? It existe necós exter li strada del publicitá.

Por quelc li question del nutrition solue se quam question del celebritá: On deve devenir celebri, por posse calentar se in li hiverne. Altris, li plu fieri, vendi un parte de su spíritu por posser nutrir su córpor: ti via Adar hat electet, li max mal por li epocha, quel causa it. Esque it existe un plu grand offense por un cultura quam li constriction, changear li ímmortalitá contra pane e quietá - quasi un Orpheus vell viver che li Yankies e usar su genie por li micri butíca de un conosset scritor.

Adar ne vivet quam ti, qui, secuente li impulses del natura, resta sin pensas, mem pos li rud advertimentes del combatte social. Che chascun incontra il memorat li precedent instruction; e su vanitá pleset se per to, nequande repetir li sam stulteríe.

Ti fémina, quem il vell posser amar, qui emine ex su circumité, qui suffre sub su fate, sempre occulta in li passion li pensa del salvation ! Ta on ne vell haver li jure contradir: li instincte del self-conservation va sempre triumphar; e li fémina ex li profundore, índifferent, esque illa ha descendet o esset nascet ta, sempre mette su ped sur li cap del mann amat, quam un dronant crampona se al svimmario, qui vole saver le.

Qui vole li vive familiari e restrictet che li foyiere matrimonial o ímmatrimonial, va trovar excellent camaradas in li bass rangs. Ma Adar volet alquó divers quam li table preparat e li pret amore, quande il revenit in su hem. Tro seriosi por posse tolerar li prostituta e su animalicmen babillaci, idiotic conduida; tro taciturn por parlar con li gans-cerebre de un laborera, anc timent li cramponada del amata, Adar, si il vell haver esset rich, vell haver serchat su amata inter li desheredat; proque il esset povri, il refusat haver ocules e cordie por líber o borgés féminas.

Por intrar in li munde quam un aventurario de Balzac, quam un Rubempré, far su fortun quam un Rastignac, por to mancat le li flexibilitá; ultra to il ne credet, que li contemporanas, li filias del patre Goriot, es capabil amar: in céteri il ne considerat flexer se ante li societé e servi a un de Marsay quam compane.

Adar, qui odiat su témpor cordialmen, decidet se por un strangi remedie, li max ironic, quel exista contra un secul: il despectet su contemporanes e su patria tal completmen, que il vendit su spíritu contra li pane. Nascet inter servitores sin pensas, qui diari offerta un Sou al corrage e quin Francs al honestitá; in contrast al precie usual, il preferet vendir su spíritu, e il devenit li pavon laborant, con li plumes de qui decorat se li vulgari. Il devenit it con li firm intention venjar se pro to.

Del lyceum, in quel il dat su unesim loc a un camarado, il marchat, li idealist, al resultate positiv, forjettant applause, lauda, fama quasi slamm.

Li scolero, qui nequande hat monstrat ardore, li despectist de 12 annus, qui levat li epoles, quande un premie apparit; quem on nequande posset obligar acceptar su corones de scolero; li grand taciturnist, qui vivet se sam, sin alquande petti alcun altri pri confirmation, ne havet alcun dubitá, qualmen il devet liberar se, quande il in li statu del dependentie surtit in li vive.

Provar li fama de un ovre lyric o metaphysic, singificat luder contra li stupidité: il timet perdir. Utilisar su talentes por li fama de altres, significat luder contra li vanitá: e il gaņat.

De aspecte e fiertá un Semite, il fat su unesim passus quam yun student in li allés de Tourny e desde li commense collidet con li societé de Bordeaux. Li stult aciecation local, quel concurret con ti de Lyon, li maniere de la selection drolli, quel li provinciales interprende inter se, li statu sanitari de lor vin-cavas e li hygiene de lor botel'es, quel in li conversationes changea con li decretes del magistratu, rejettat le in li solitá de su torment cordial. Il perdit su matre, un santa, qui comprendet le; depoy il cludet su cordie.

Gardar se contra li munde, to esset su cura; guatant por homes, qui con plesura videt se in printa, il commensat contra un pezze de aur per session notar li memories, quel un vel'i capitano dictat le in un linguage ímpossibil. Il composit memorandums por societás horticultural, projectet documentes, queles besonat li candidates por li academies. Índeterminat, secretmen una occultista, qui es conosset quam bon secretaria e excellent copista, indicat le al tot Bordeaux quam taciturn negociante de pensas e expressiones. On ne savet, que il composit, tant print-folies, bil'ets de election, anuncias de oves odorant il possedet; ma on indicat su nummeró 5 in li Rue du Loup quam butíca de apothecero in medial etá. Li max elegant prostituitas venit, por pruntar un poc de orthographie; e li bon-viventes, qui secuet un scope, apportat a se un poc de persuasion.

To durat pluri annus e payat li pena.

Ma un die on tirat li corde verd del numeró 5 in van: li butíca del apothecero spiritual ha esset fermat, proque li proprietario de it ha esset departet.

In omni epochas prophetes, cantatores e pensatores in li nómin de Jehova anunciat lu bel e li veritá misconosset; ma quel amore occulta se in li maleditiones de Ezechiel; quel enthusiasme por Firenze sub li knutationes del vel'i Ghibelline; quel tendress por Francia sub li Anathemas de Lamennais.

Desde li illusion del nivellation ha esset nascet in li munde, i. e., desde 1789, li horribil date, li pensa catholic, li uníc, quel ne es un steril idioteríe, desespera pri li munde; in van li Fabres d'Olivet, li Saint-Yveses asserte creder a un deman renovant; li truppes expulset lor pastores, e li cordes del lyre social es dissaltat sub li fingres del Orpheuses.

Sibylles, stigmatisatas, prophetessas anuncia li arriva bentost del grand Papa e del grand Rey; clericales e principales ecclesiastic fa currer rosáriums tra su fingres e semada beneditiones in li índifferent aer. Infra li Albernes moca ti invention por vel'i pópules; li pusseros furte, morta e forníca con grand securitá. Ni li santo ni li íncredent ínquieta se e desespera: ma du homes ha dispezzat in su cordie ti ligament, quel liga li cap con li trunc; li mann del idé e li mann del form dementi li homanité e lava lor fier manus in li vase de Pilatus.

Quande Adar viageat a Hispania, il incontrat in li tren li Comto Bardino, un Italian de belitá ordinari, ma quel esset tal perfect in su modellitá, que il ne posset ne dir:

- Si Vu possede tant spíritu quant córpor, yo ha viageat con un prince de deman.

Depoy il hat hesitat un poc, intuitiv, qual on deveni pro necessitá, li bel hom subitmen exversat su cordie.

- Deman yo vell esser un prince, si yo vell posser scrir.

- Vu va esser un prince deman, on posse comprar li scritage

- Ne li bon e li secret ?

- Sí, li bon e li secret.

Li misfident Genovés curvat se in su angul, ínquietat haver tant dit e haver tant audit.

Adar, cert haver incontrat li just, tacet e fat donar se del conductor un bil'et supplementari che li station, u il devet descender; poy un duesim.

Du hores plu tard li comto, qui sin dubitá hat meditat, regardat le acrimen e dit con li resolution de un cert energie:

- Esque Vu, mi senior, vole provar Vos quam mi secretario ? Yo ama un yun, bel, tre rich dama, presc un altessa; illa es ligat con un marito, quem li phtise condamna al mort. Ti dama ama mi bellitá, ma postula, por devenir li mi, lettres de mi, qual un scritor de profession scri les. Pluri mensus yo ja fa pretextes, quande illa postula labores per lettre, sin queles yo va certmen fallir. Esque Vu vole far por me, quo Prosper Mérimée ha fat por li Comtessa de Thebes ? Li precie ? Quant Vu vole ! . . . Ci es su portret, ci es su lettres: montra me deman un scrit decisiv.

Ye li proxim die li Comto Bardino copiat duanti págines, quel il admirat. Ínquietmen il attendet li responde.

Ti venit e esset ravisset. Li tal bellmen dupat amant admirat li bonitá del comto, qui till nu hat fortiat se a micri lettres desprofund, por ne ínquietar li dama amat per li ver expression de su passionat amore.

Durant un tot annu Adar conductet ti punibil mestiere. Poy li princessa hat un strangi idé: illa petit su Julio lyric peregrinar a ti locs, u illa hat vivet quam yun puella. Tal Adar visitat successivmen Hyères e Nizza; devet venir in li 'Landes', u li princessa durant six mensus logiat con un car amíca, qui celat un graviditá.

Li princessa Sambelli abusat li genie, qual illa nominat it, de su mult-amat e inviat le de seman a seman themas por su redaction, con li detra-pensa, dar tant labor a Bardino, que mem un ínfidelitá passant le deveni desfacil. It es un bel reva por un fémina inamorat, appropriar li témpor e li pensas del amato e regulmen reciver lor application e expression.

Quande Izel rencontrat Adar, li princessa, qui residet in Constantinópole pro li cura de su marito malad del péctor, amorettat a un yun filio del sultan, presc ancor un infante. On dit con bass voce pri il, que il es un hermaphrodit. Li princessa Sambelli assecurat, que il monstrat un talent de sculptor e un inclination al mystica. Sentient quam li Comtessa Almaviva por ti ci enigmatic cherubim turc, illa desirat converter le al catholicisme. Pro to illa petit li Comto Bardino, elaborar solemni formules por ti altess musulmanic. To esset li phantasies, queles Adar composit con alt voce in li erica-prates, quande Izel remarcat le.